  Туспуктэм: rdk-uva.udm.muzkult.ru Майя Бывальцева 26-тӥ шуркынмонэ Уваын крезьгурчилы но кылбурчилы Пантелей Кузнецовлы сӥзем «Улонэ мынам – кырӟан» III ёроскуспо фестиваль (6+) ортчоз. Со сярысь ёросысь лулчеберт юртлэн «ВКонтакте» мерлыко вотэсысь огиназ ивортӥзы. Фестивале Удмуртиысь кырӟанъя ансамбльёс но хоръёс пыриськозы. Крезьгурчилэсь устооссэ кырӟанъёссэ «Италмас» но «Купанча» ансамбльёс быдэстозы. Пантелей Кузнецов – самодеятельной крезьгурчи, Удмуртилэн дано кунмуртэз – 24-тӥ шуркынмонэ 1937-тӥ арын Алнаш ёросысь Сизьгуртын вордскиз, Ижысь крезьгуръя училищеез йылпумъяз. 1962-тӥ арысен 42 ар ӵоже Уваысь крезьгуръя школаен кивалтӥз, удмурт кырӟанъя «Купанча» калык ансамблез кылдытӥз. Крезьгурчи 1 сюрслэсь трос кырӟанъёс гожтӥз, соосты самодеятельной но ӧнерлыко коллективъёс быдэсто, пӧлазы «Италмас» но «Шулдыр ӝыт» ансамбльёс, «Айкай» театр. Тодэ вайтом, 4-тӥ толсуре Алнашын ас мылкыдъя ужась йӧскалык театръёслэн «Толсур пужмер» ёроскуспо фестивальзы (6+) ортчоз. Тегъёс: Удмуртия Ува фестиваль крезьгурчиос  